b'\n_START_ARTICLE_\nTekonahka\n_START_PARAGRAPH_\nTekonahka eli keinonahka on taipuisaa materiaalia, joka muistuttaa ulkon\xc3\xa4\xc3\xb6lt\xc3\xa4\xc3\xa4n, kosketustuntumaltaan ja muilta ominaisuuksiltaan nappa- tai mokkanahkaa. Tekonahat on yleens\xc3\xa4 valmistettu muoveista, kuten PVC- tai PVC:n ja polyuretaanin yhdistelm\xc3\xa4st\xc3\xa4. Tekonahassa on usein tekstiilikudos- tai kuitukangaspohja, johon ruiskutetaan tai valetaan vaahdotettua muovilateksia antamaan paksuutta ja pehmeytt\xc3\xa4. Pintamateriaalina on tiivist\xc3\xa4 PVC:t\xc3\xa4, jonka pinta on saatu muistuttamaan nappanahan pintaa._NEWLINE_Joitakin tekonahkoja valmistetaan nykyisin elintarviketuotannon hukkaraaka-aineista. Nahkaa muistuttava pinatex-materiaali on valmistettu ananaksen lehdist\xc3\xa4. Yhdysvaltalainen MycoWorks valmistaa tekonahkaa sienirihmastosta.\n_START_SECTION_\nHistoriaa\n_START_PARAGRAPH_\nVarhaisimpia tekonahkoja oli pegamoidi, nitroselluloosalla k\xc3\xa4sitelty kangas. Suomessa sit\xc3\xa4 k\xc3\xa4ytettiin ainakin 1910-luvulta l\xc3\xa4htien muun muassa huonekalujen verhoiluun._NEWLINE_Kemianyhti\xc3\xb6t kehitteliv\xc3\xa4t 1950- ja 1960-luvuilla muiden muovituotteiden ohella erilaisia halvempia materiaaleja korvaamaan aitoa nahkaa muun muassa kenkien ja laukkujen ja sadevaatteiden materiaalina sek\xc3\xa4 pehmeiden huonekalujen ja autojen sisustusten verhoilussa. Muun muassa kemianj\xc3\xa4tti DuPont menetti 1960-luvun alussa noin 300 miljoonaa dollaria ep\xc3\xa4onnistuneessa tekonahkahankkeessa. Alkuvuosien PVC-keinonahka saattoi nopeasti alkaa pehmenty\xc3\xa4, tulla tahmeaksi tai muuttaa muotoaan. PVC:n ominaisuuksia stabiloivien aineiden kehityksen my\xc3\xb6t\xc3\xa4 PVC-keinonahat ovat nykyisin varsin stabiileja. Aluksi pohjakankaana k\xc3\xa4ytettiin puuvillakudosta, joka kuitenkin pian korvautui tekokuitukankailla._NEWLINE_Tuotemerkeist\xc3\xa4 tuli Suomessa tutuksi muun muassa ruotsalainen Galon, jota k\xc3\xa4ytettiin lasten kurahousuista SAS-lentoyhti\xc3\xb6n istuinverhoiluihin. Suomessa tekonahkaa kehitti 1980-luvun taitteessa muun muassa J. W. Suominen Oy. 1900-luvun loppuvuosikymmenin\xc3\xa4 kuluttajat alkoivat taas arvostaa aitoja materiaaleja, jolloin tekonahan kaltaiset j\xc3\xa4ljitelm\xc3\xa4tuotteet menettiv\xc3\xa4t arvostustaan._NEWLINE_Tekonahkaa k\xc3\xa4ytet\xc3\xa4\xc3\xa4n taloudellisista, k\xc3\xa4yt\xc3\xa4nn\xc3\xb6llisist\xc3\xa4 tai ideologisista syist\xc3\xa4. Vegaanit k\xc3\xa4ytt\xc3\xa4v\xc3\xa4t tekonahkaa, koska vastustavat el\xc3\xa4inten tappamista ja niiden ihon k\xc3\xa4ytt\xc3\xa4mist\xc3\xa4 vaatteena. Se on yleens\xc3\xa4 halvempaa kuin aito nahka, on usein helpompi s\xc3\xa4ilytt\xc3\xa4\xc3\xa4 ja puhdistaa. Se on my\xc3\xb6s s\xc3\xa4\xc3\xa4nkest\xc3\xa4v\xc3\xa4\xc3\xa4. Tekonahan ominaisuudet, kuten kest\xc3\xa4vyys, hoitotarve ja tuntuma, voivat olla l\xc3\xa4hell\xc3\xa4 aitoa nahkaa._NEWLINE_Kaikkia aidon nahan ominaisuuksia on kuitenkin ollut eritt\xc3\xa4in vaikea j\xc3\xa4ljitell\xc3\xa4 varsinkaan yhdess\xc3\xa4 ja samassa tekonahkamateriaalissa. Yksi vaikeimmista on niin sanottu \xe2\x80\x9dpysyv\xc3\xa4 venyvyys\xe2\x80\x9d, joka on olennainen esimerkiksi kenk\xc3\xa4materiaaleissa: keng\xc3\xa4n tulee el\xc3\xa4\xc3\xa4 ja muotoutua k\xc3\xa4yt\xc3\xb6ss\xc3\xa4 jalan muodon ja liikkeiden mukaiseksi. My\xc3\xb6s aidon nahan huokoisuudesta johtuva hengitt\xc3\xa4vyys eli hiostamattomuus sek\xc3\xa4 taipuisuuden s\xc3\xa4ilyminen eri l\xc3\xa4mp\xc3\xb6tiloissa ovat aiheuttaneet ongelmia tekonahkojen kehitt\xc3\xa4jille. Kuluessaan tekonahka alkaa halkeilla pinnastaan ja rispaantua reunoiltaan, kun taas oikea nahka kuluu ja \xe2\x80\x9dpatinoituu\xe2\x80\x9d kauniisti._NEWLINE_Nahkaa halvemman tekonahan markkinoiminen aitona nahkana esimerkiksi nahkatakeissa tai huonekaluverhoiluissa on aiheuttanut monia kuluttajansuojaan liittyvi\xc3\xa4 valituksia ja vastuukysymyksi\xc3\xa4. _NEWLINE_Kaikkia tekstiilipohjaa ja muovip\xc3\xa4\xc3\xa4llystyst\xc3\xa4 yhdist\xc3\xa4vi\xc3\xa4 materiaaleja, kuten enstexi\xc3\xa4 tai vahakankaita, ei kutsuta tekonahaksi. Moderni, mokkanahkaa muistuttava synteettinen ja hengitt\xc3\xa4v\xc3\xa4 verhoilumateriaali on mikrokuitukangas alcantara.'